Jesusba ẽbẽrarãba ne poyaa waud̶akau ẽbẽrarã ãrea daad̶e wausmina ãchiba wabid̶a ijãad̶aabasii.
Dachi Akõre baita berreabarii Isaiasba jarad̶a kĩra biawãra makasii.
Naka jarasii:
«Dai Mechiu,
¿daiba jaraped̶aad̶a kaiba ijãasma?
¿Kaimaa bichi poyaabarii kuitaabisma?»
Maud̶eeba ãchiba poyaa ijãad̶aabasii,
Isaiasba jarad̶a kĩra:
«Mʉʉba ãchi dau pãriu nuree kĩra b̶usii maud̶e sõ chaarea b̶usii
ãchi dauba unu panumina kuitaarãad̶amera maud̶e ũri panumina sõd̶eeba ũrirãad̶amera.
Maka panuud̶eeba mʉʉmaa need̶akau mʉʉba aribiabiamera».
Isaiasba ichi kartad̶e maka b̶ʉsii Jesús chi Mechiu nii unusiid̶eeba.
Maud̶e mau ʉ̃rʉbena berreasii.
Isaiasba maka b̶ʉsmina ãrea judiorã maud̶e paare mechiurãba Jesusd̶e ijãasid̶au.
Maamina waabenarãmaa mau jarad̶aabasii.
Wapea panasid̶au fariseorãba ãchi araa ãbua imibadau ded̶ebena duabʉid̶ai.
Dachi Akõreba ãchi ʉ̃rʉbena biꞌia berreai audeara mau judiorãba kʉ̃ria panasid̶au ẽbẽrarãba ãchi ʉ̃rʉbena biꞌia berread̶ai.
Maabae Jesusba jĩwa jarasii:
«Chi mʉʉd̶e ijãa b̶uuba mʉ bʉid̶a sid̶a ijãa b̶uu.
Chi unu b̶uuba chi mʉ bʉid̶a sid̶a unu b̶uu.
Mʉ nau iujãad̶aa ʉ̃d̶aa kĩra neesii chi mʉʉd̶e ijãaduu pãriud̶e nurearãad̶amera.
Ab̶aba mʉ bed̶ea ũriped̶a ijãawẽebʉrã,
mʉʉba ichi kastikaabai,
mʉ nau iujãad̶e nuree kastikai baita neewẽed̶eeba.
Mʉ nau iujãad̶e nuree karibai baita neesii.
Maamina chi mʉ ida b̶uu b̶uuba,
mʉ bed̶ea ũri kʉ̃riawẽeba,
mau Dachi Akõréburu kastikai.
Kaad̶ebena ewarid̶e Dachi Akõreba kuitaabii mau mʉʉba jarad̶a bed̶ea ijãabasiid̶eeba.
Mʉ ara michid̶eeba berreakau.
Mʉ Chacha,
chi mʉ bʉid̶aba mʉʉmaa jarasii kãare jarai b̶uu maud̶e saka mau bed̶ea jarai b̶uu sid̶a.
Mʉʉba kuitaa b̶uu mau waubi b̶uu bed̶eaba ẽbẽrarã ichi baara ewaricha chokae duanabiai.
Maud̶eeba mʉ Chachaba mʉʉmaa jarad̶a kĩra mʉʉba berrea b̶uu».